READY วิ่งแรง 5% เก็งแผนขยายฐานลูกค้า ลุ้นรายได้ปีนี้โต 20%
READY วิ่งแรง 5% ราคาแตะ 11.50 บ. คาดนักลงทุนซื้อเก็งกำไร หลังรายงานงบปี 65 กำไรโต 47% พร้อมกางแผนเดินหน้าขยายฐานลูกค้า-คุมต้นทุนค่าใช้จ่าย ลุ้นรายได้ปีนี้โต 20%
READY วิ่งแรง 5% เก็งแผนขยายฐานลูกค้า-คุมต้นทุนค่าใช้จ่าย ลุ้นรายได้ปีนี้โต 20%
3 มี.ค. 2566

ผู้สื่อข่าวรายงานว่า วันนี้ (3 มี.ค.66) ราคาหุ้นบริษัท เรดดี้แพลนเน็ต จำกัด (มหาชน) หรือ READY ล่าสุด ณ เวลา 10:10 น. อยู่ที่ระดับ 11.50 บาท บวก 0.60 บาท หรือ 5.50% สูงสุดที่ระดับ 11.70 บาท ต่ำสุดที่ระดับ 11.10 บาท ด้วยมูลค่าซื้อขาย 27.80 ล้านบาท

ทั้งนี้ นายทรงยศ คันธมานนท์ ประธานเจ้าหน้าที่บริหาร READY กล่าวว่า ในปี 66 มองอุตสาหกรรมบริการดิจิทัลจะเติบโตต่อเนื่อง โดยเฉพาะแพลตฟอร์มด้านการขายและการตลาดจะเป็นอาวุธสำคัญของธุรกิจยุคใหม่ เพื่อสอดรับกับพฤติกรรมของผู้บริโภคที่เปลี่ยนไปหลังสถานการณ์โควิด-19 จึงมั่นใจว่า นี่คือโอกาสของ READY ในการพัฒนา Readyplanet All-in-One Platform ให้ครอบคลุมความต้องการของลูกค้าธุรกิจไทย
โดยบริษัทตั้งเป้าหมายรายได้เติบโตในปีนี้ 15-20% จากปีก่อน จากการขยายฐานลูกค้าใหม่ที่เพิ่มขึ้น และการฟื้นตัวของธุรกิจต่าง ๆ เช่น กลุ่มอุตสาหกรรม กลุ่มบริการธุรกิจ กลุ่มสุขภาพและความงาม กลุ่มอสังหาริมทรัพย์ กลุ่มท่องเที่ยวและโรงแรม และอื่นๆ จะสนับสนุนให้รายได้จากการให้บริการสูงขึ้น
สำหรับค่าใช้จ่ายของบริษัทส่วนใหญ่เป็นลักษณะค่าใช้จ่ายคงที่ (Fixed Cost) เช่น ต้นทุนการให้บริการ ค่าใช้จ่ายในการบริหาร จะเพิ่มขึ้นไม่มาก ไม่ได้เพิ่มขึ้นตามสัดส่วนรายได้ที่เพิ่มขึ้น ดังนั้นอัตราการเพิ่มขึ้นของค่าใช้จ่ายจึงน้อยกว่าอัตราการเพิ่มขึ้นของรายได้ โดยอัตรากำไรสุทธิมีแนวโน้มที่จะเพิ่มขึ้นจากปีก่อนหน้า
ด้าน READY เป็นหนึ่งในผู้อยู่เบื้องหลังความสำเร็จของธุรกิจยุคใหม่ โดยเป็นผู้ให้บริการแพลตฟอร์มการขายและการตลาดดิจิทัลแบบรวมเป็นหนึ่งเดียว หรือ Readyplanet All-in-One Platform ที่ครอบคลุมด้านเว็บไซต์ (Website), โฆษณาออนไลน์ (Online Advertising), ระบบบริหารความสัมพันธ์ลูกค้า (CRM) และ ระบบจองโรงแรมโดยตรง (Hotel Direct Booking) โดยให้บริการผ่านแพลตฟอร์มที่บริษัทเป็นผู้พัฒนาขึ้นเอง พร้อมทีมงานผู้เชี่ยวชาญในการให้คำปรึกษา ตั้งเป้าเป็นหนึ่งในผู้นำเทคโนโลยีการขายและการตลาดดิจิทัลในประเทศไทย ที่เติบโตไปพร้อมกับอุตสาหกรรมดิจิทัล
สำหรับผลการดำเนินงานงวดปี 65 บริษัทมีรายได้จากการให้บริการที่ 161.15 ล้านบาท เพิ่มขึ้น 11% และกำไรสุทธิอยู่ที่ 20.34 ล้านบาท เพิ่มขึ้น 47% เมื่อเทียบกับปี 64 ซึ่งเป็นไปตามเป้าหมายที่วางไว้ ถึงแม้ว่าการระบาดของโอมิครอนในปี 65 จะยังคงมีอยู่เป็นระยะ โดยรายได้ของบริษัทยังสามารถเติบโตขึ้นทุกไตรมาสเมื่อเปรียบเทียบกับไตรมาสเดียวกันของปีก่อนหน้า เนื่องจากการเพิ่มขึ้นของลูกค้าใหม่ และการฟื้นตัวของลูกค้าตามการฟื้นตัวของธุรกิจ ทำให้รายได้ค่าบริการปรับตัวดีขึ้น ขณะที่ต้นทุนส่วนใหญ่เป็นค่าใช้จ่ายคงที่ ทำให้ความสามารถในการทำกำไรมีแนวโน้มเชิงบวก
ทั้งนี้บริษัทดำเนินการตามกลยุทธ์ที่เน้นการขายแพลตฟอร์ม “Readyplanet All-in-One Platform” ที่เน้นการให้บริการกับบริษัทขนาดกลางและขนาดใหญ่ แม้ว่ายังคงได้รับผลกระทบจากสถานการณ์การแพร่ระบาดของโควิด โดยเฉพาะผลกระทบไปยังบริการแพลตฟอร์มจองโรงแรมโดยตรงและบริการบริหารจัดการโฆษณาออนไลน์ แต่ยังคงเติบโตในปี 65 และมีแนวโน้มจะเติบโตขึ้นจากการลงทุนพัฒนาผลิตภัณฑ์ Readyplanet All-in-One Platform เพื่อเพิ่มขีดความสามารถและคุณสมบัติในการทำงาน (Functions &amp; Features) ให้สามารถรองรับความต้องการของกลุ่มลูกค้าปัจจุบันและลูกค้าใหม่ พร้อมกับขยายทีมขายและทีมการตลาด ในการหาลูกค้าใหม่ (New Customer Acquistion) เพื่อขยายฐานลูกค้า และเพิ่มรายได้เฉลี่ยต่อลูกค้าให้สูงขึ้น ตามแผนการระดมทุนที่วางไว้